અમદાવાદ: હાર્દિક પટેલને રાજદ્રોહના ગુનામાં જામીન આપવા માટે સુરત સેશન્સ કોર્ટે ઈન્કાર કર્યા બાદ અમદાવાદ સેશન્સ કોર્ટે હાર્દિકની જામીન અરજીને ફગાવી દઈને વધુ એક ઝટકો આપ્યો હતો. પાટીદાર અનામત આંદોલન સમિતિ (પાસ)ના કન્વીનર હાર્દિક પટેલ એન્ડ મંડળીએ રાજ્યમાં કરેલી ૧પર જેટલી સભાઓ અને ટેલિફોનિક સંવાદોના આધારે અમદાવાદ ક્રાઈમ બ્રાન્ચ દ્વારા તેમની સામે રાજદ્રોહની કલમ હેઠળ ફરિયાદ નોંધવામાં આવી હતી. આ મામલે હાર્દિક પટેલ, ચિરાગ પટેલ અને દિનેશ બાંભણિયાની અમદાવાદ ક્રાઈમ બ્રાન્ચ દ્વારા ધરપકડ કરીને તેમના ફોજદારી કોર્ટમાં રિમાન્ડ મેળવ્યા હતા. આથી હાર્દિક પટેલ સહિત ત્રણેય આરોપીઓએ કાયમી જામીન મેળવવા માટે અમદાવાદ એડિશનલ સેશન્સ જજ એન.જી. દવેની કોર્ટમાં જામીન અરજી કરી હતી.